《寄敬甫叶兄》
宋代·华岳

岁次丁卯秋，八月既生魄。于时谪建安，脱去未有策。

忽睹星凤光，慨然陪履舄。自谓入闽建，阅人几千百。

间有知功名，所见得邪僻。否则苟利禄，鄙猥何足责。

独我子敬甫，挺挺出蛮貊。舌端摇戈矛，笔下罗疆埸。

扣以军国秘，历历有奇画。以此方定交，归心已翰翮。

送君东郭门，握手不忍释。明年入中都，首上平戎策。

甫结君相知，便念长沙谪。细草天子书，愿置孤臣驿。

论荐方踌躇，倚门重垂白。辙环温凊围，笑言方哑哑。

去我两牛鸣，恍若关山隔。去年槐花黄，郡国书贡籍。

若以经济材，俯亦从此役。白屋寄簪缨，青灯联衽席。

谈笑生风雷，议论灿金碧。雪香飞梅花，归鞍整南陌。

别后殊未几，拳拳在朝夕。君腹坦东床，吾身系西圜。

从此叹参商，蓬瀛非咫尺。尺纸虽屡投，奥援不我索。

星次几一周，幸我安且怿。尝观义与利，更相为损益。

欲论古人交，二者请君择。不惟眼独青，且要心同赤。

此身可齑粉，此道不可易。自料吾与君，造物难弃掷。

胸次蓬莱山，襟怀云梦泽。未说诗书帅，休论文章伯。

堂堂大丈夫，讵可虚竹帛。但恨不振踪，尚此多捍格。

在君当先登，挽回二千石。饥溺切君身，推解过畴昔。

炎凉无异心，始终无异迹。庶几吾二人，交情可全璧。

作者简介：华岳，南宋诗人。生卒年不详，字子西，贵池（今属安徽）人。因读书于贵池齐山翠微亭，自号翠微，武学生。开禧元年（1205）因上书请诛韩侂胄、苏师旦，下建宁（今福建建瓯）狱。韩侂胄诛，放还。嘉定十年(1217)，登武科第一，为殿前司官属。密谋除去丞相史弥远，下临安狱，杖死东市。其诗豪纵，有《翠微北征录》。